《齐天乐 题湘烟阁秋蝶扇子》
清代·叶大庄

疏篱一抹斜阳暝，寒花褪红谁省。病翅销香，残衣坠艳，禁得几番宵冷。

呼茶强饮。正绣被霜凄，华灯雨警。话到南朝，画中金粉些儿影。

商声吹得梦懒，又断云流水，苍凉诗境。绿剩苏畦，黄遗菊圃，帘外相思人静。

罗浮酒醒，记婪尾秋光，消除俄顷。付与西风，药阑眠夜永。

作者简介：叶大庄，字临恭，号损轩，闽县人。同治癸酉举人，历官邳州知州。有《写经斋初稿》、《续稿》。